Algirdas Brazauskas
Store norske leksikon,Historie,Verdens historie og samtidshistorie,Europa,Litauens historie,Litauens samtidshistorie
Algirdas Brazauskas var en litauisk politiker. Han var en av lederne for løsrivelsen fra Sovjetunionen rundt 1990 og var en førende sosialdemokratisk politiker. Brazauskas var Litauens statsoverhode i 1992–1998, president i nasjonalforsamlingen Seimas i 1992–1993 og folkevalgt president i 1993–1998. Han var Litauens visestatsminister i 1990–1991 og statsminister i 2001–2006.
Biografi Brazauskas var utdannet sivilingeniør fra Det tekniske universitet i Kaunas. Han hadde flere politisk-administrative stillinger i Litauen fra 1965. Mellom 1966 og 1977 var han første viseformann i den litauiske statsplankommisjonen. Fra 1977 til 1988 var han sekretær i sentralkomiteen i det litauiske kommunistpartiet og partisjef (førstesekretær) i 1988–1989. I samme periode var han medlem av kommisjonen for lovgivning i det sovjetiske kommunistpartiets sentralkomité. I 1990 ble Brazauskas valgt inn i Det øverste sovjet i Litauen, og han var blant dem som underskrev på Litauens uavhengighetserklæring av 11. mars samme år. Han ble valgt til det gjenopprettede Seimas i 1992.Under Brazauskas' ledelse brøt partiet i 1989 ut av Sovjetunionens kommunistparti og tok i 1990 navnet Litauens Demokratiske Arbeiderparti (LDDP). LDDP la seg på en sosialdemokratisk linje. Brazauskas ledet dette partiet fram til 1993 da han ble valgt til republikkens president. I 2001 gikk LDDP formelt inn i det historiske, men langt mindre, Litauens Sosialdemokratiske Parti (LSDP). Brazauskas ble valgt til formann i det nye LSDP, et verv han hadde fram til 2007. Brauzauskas' personlige popularitet kom partiet til gode. Les mer i Store norske leksikon Litauens historie Litauens samtidshistorie Litauens politiske system